Riżoluzzjoni tal-Parlament Ewropew tal-5 ta’ Mejju 2010 li tinkludi kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2008, Taqsima IV – Qorti tal-Ġustizzja



Official Journal L 252 , 25/09/2010 P. 86 - 88



Riżoluzzjoni tal-Parlament Ewropew tal- 5 ta’ Mejju 2010 li tinkludi kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2008, Taqsima IV – Qorti tal-Ġustizzja IL-PARLAMENT EWROPEW, wara li kkunsidra l-baġit ġenerali tal-Unjoni Ewropea għas-sena finanzjarja 2008 [1], wara li kkunsidra l-kontijiet annwali definittivi tal-Komunitajiet Ewropej għas-sena finanzjarja 2008 – Volum I (C7-0175/2009) [2], wara li kkunsidra r-rapport annwali tal-Qorti tal-Ġustizzja għall-awtorità ta’ kwittanza dwar il-verifiki interni mwettqa fl-2008, wara li kkunsidra r-Rapport Annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2008, flimkien mar-risposti tal-istituzzjonijiet [3], wara li kkunsidra d-dikjarazzjoni ta’ assigurazzjoni dwar l-affidabilità tal-kontijiet, kif ukoll il-legalità u r-regolarità tat-tranżazzjonijiet li fuqhom huma bbażati, ipprovduta mill-Qorti tal-Awdituri skont l-Artikolu 248 tat-Trattat KE [4], wara li kkunsidra l-Artikolu 272(10) u l-Artikoli 274, 275 u 276 tat-Trattat KE u l-Artikolu 314(10) u l-Artikoli 317, 318 u 319 tat-Trattat dwar il-Funzjonament tal-Unjoni Ewropea, wara li kkunsidra r-Regolament tal-Kunsill (KE, Euratom) Nru 1605/2002 tal- 25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej [5] (Regolament Finanzjarju), u b’mod partikolari l-Artikoli 50, 86, 145, 146 u 147 tiegħu, wara li kkunsidra l-Artikolu 77 u l-Anness VI tar-Regoli ta’ Proċedura tiegħu, wara li kkunsidra r-rapport tal-Kumitat għall-Kontroll tal-Baġit (A7-0079/2010), 1. Jinnota li fl-2008, il-Qorti Ewropea tal-Ġustizzja (ECJ) kellha approprjazzjonijiet ta’ impenn disponibbli li kienu jammontaw għal total ta’ EUR 297 miljun (2007: EUR 275 miljun), b’rata ta’ utilizzazzjoni ta’ 98,20 %, ogħla mill-medja tal-istituzzjonijiet l-oħra (95,67 %); 2. Jinnota li l-Qorti tal-Awdituri (ECA) fir-rapport annwali tagħha indikat li l-verifika tagħha ta’ kuntratt li kkonkludiet il-Qorti Ewropea tal-Ġustizzja għall-provvediment ta’ servizzi (wara proċedura miftuħa konġunta tas-sejħa għall-offerti għall-akkwisti ma’ Stat Membru) uriet nuqqasijiet fis-sistema ta’ kontroll intern waqt il-proċedura ta’ din is-sejħa għall-offerti; jinnota li l-Qorti tal-Awdituri sabet li dawn wasslu għal skadenza qasira ħafna biex l-offerenti setgħu jiksbu l-ispeċifikazzjonijiet tas-sejħa għall-offerti (ksur tal-Artikolu 98 tar-Regolament Finanzjarju), għal tħabbira fin-notifika tal-kuntratt kemm tal-obbligu li l-offerti jiġu sottomessi b’lingwa waħda biss (ksur tal-Artikolu 125c tar-Regoli Implimentattivi [6] (IR) tar-Regolament Finanzjarju) kif ukoll għal laqgħa privata għall-ftuħ tal-offerti (ksur tal-Artikolu 118(3) IR); 3. Jinnota l-kjarifika li ngħatat mill-Qorti Ewropea tal-Ġustizzja, b’mod partikolari, li l-iskeda, għalkemm stretta, osservat l-iskadenzi stipulati mir-Regolament Finanzjarju; jinnota li l-iskadenza qasira kienet ikkawżata mill-ħtieġa li jingħata l-kuntratt f’data li kienet tippermetti lill-offerent biex jibda jopera mat-tlestija tal-kumpless tal-bini l-ġdid, kif ukoll mill-ħtieġa li jingħata żmien bizzejjed lill-offerenti biex jippreparaw l-offerta tagħhom; 4. Jinnota wkoll il-kjarifika tal-Qorti Ewropea tal-Ġustizzja li n-notifika tal-kuntratt ipprovduta għall-offerti ngħatat bil-Franċiż biss (l-użanza fil-prattika tal-Istat Membru kkonċernat) minħabba nuqqas ta’ koordinazzjoni, filwaqt li d-dokumenti tal-kuntratt kienu jipprevedu li l-offerti jistgħu jintefgħu f’xi waħda mil-lingwi uffiċjali tal-Unjoni Ewropea, kif ukoll il-kjarifika li jekk xi offerenti xtaqu jattendu għal-laqgħa tal-kumitat għall-ftuħ tal-offerti, dawn kienu se jingħatw il-permess biex jattendu; 5. Japprova l-proposta tal-Qorti tal-Awdituri li l-Qorti Ewropea tal-Ġustizzja għandha tistabbilixxi proċeduri tal-akkwist imtejba sabiex tgħin lis-servizzi li jawtorizzaw jorganizzaw proċeduri tas-sejħiet għall-offerti u jikkontrollaw l-osservanza mal-obbligi regolatorji; 6. Jinnota li barra l-kummenti dwar il-proċedura tas-sejħa għall-offerti għall-akkwisti msemmija hawn fuq, ir-rapport tal-Qorti tal-Awdituri ma ġibidx l-attenzjoni għal osservazzjonijiet oħra dwar il-Qorti Ewropea tal-Ġustizzja; 7. Jinnota b’sodisfazzjon il-ġestjoni effikaċi tal-Unità tal-Verifika Interna tal-Qorti Ewropea tal-Ġustizzja li ġiet stabbilita dan l-aħħar, u jilqa’ r-rakkomandazzjonijiet tagħha dwar il-validazzjoni, l-awtorizzazzjoni u l-pagament tal-ispejjeż, kif ukoll il-fatt li r-rakkomandazzjonijiet twettqu, b’mod partikulari, ir-reviżjoni tas-sistema tad-delega u t-termini tas-sottodelega, l-awtovalutazzjoni tas-sistemi tal-verifika interna, iż-żieda fin-numru ta’ verifiki ex-post u titjib fil-proċeduri tad-dokumentazzjoni; jinnota wkoll ir-riżultati tal-verifika dwar il-konformità mal-obbligi leġiżlattivi rigward ir-rappurtar u l-iżvelar ta’ informazzjoni baġitarja u finanzjarja, li wasslu għal miżuri li tejbu l-ġestjoni u l-kontroll intern ta’ kuntratti pubbliċi, kif ukoll il-verifiki dwar il-proċeduri tal-akkwist għal-librerija u dwar l-allowance ta’ kumpens; 8. Jilqa’ t-tnaqqis kontinwu fit-tul tal-proċedimenti quddiem il-Qorti Ewropea tal-Ġustizzja, b’mod partikulari, tnaqqis sinifikanti fit-tul tal-proċedimenti għal deċiżjonijiet preliminari; jinnota t-tnaqqis fin-numru ta’ każijiet kompluti (333 verdett u 161 ordni meta mqabblin ma’ 379 u 172 rispettivament fl-2007); madankollu, jieħu nota li n-numru ta’ każijiet għal deċiżjonijiet preliminari kien ħafna akbar; jinnota wkoll li fl-2008 n-numru ta’ każijiet sottomessi (592) kien l-ogħla sa mill-1979, u dan wassal għal żieda żgħira fin-numru ta’ każijiet pendenti sa tmiem l-2008 (767 każ; 741 każ sa tmiem l-2007); 9. Jilqa’ l-fatt li l-Qorti tal-Prim’ Istanza fl-2008 wriet żieda ta’ 52 % fin-numru ta’ każijiet deċiżi, kif ukoll ċertu tnaqqis fit-tul tal-proċedimenti; madankollu jinnota li n-numru ta’ każijiet ġodda fl-2008 kien eċċezzjonalment għoli, (629 każ ġdid meta mqabbel ma’ 522 fl-2007) u għalhekk il-każijiet pendenti b’lura komplew jiżdiedu anke għall-Qorti tal-Prim’ Istanza (minn 1154 fl-2007 għal 1178 fl-2008); 10. Jinnota li filwaqt li t-Tribunal tas-Servizz Ċivili, li fl-2008 għadda mill-ewwel tiġdid parzjali triennali tiegħu, għalaq anqas każijiet milli fl-2007, madankollu, in-numru ta’ każijiet pendenti naqas bi ftit (minn 235 fl-2007 għal 217 fl-2008) minħabba numru konsiderevolment iżgħar ta’ applikazzjonijiet ġodda (111 meta mqabbla ma’ 157 fl-2007); 11. Jilqa’ s-sistema integrata ġdida għall-kontroll tal-ġestjoni u tal-finanzi (SAP), li bdiet taħdem mill- 1 ta’ Jannar 2008, li ppermettiet iffrankar fil-baġit u titjib fl-effiċjenza għat-tliet istituzzjonijiet involuti (il-Kunsill, il-Qorti Ewropea tal-Ġustizzja u l-Qorti tal-Awdituri); 12. Jilqa’ l-koperazzjoni interistituzzjonali li għaddejja b’suċċess mal-Qorti tal-Awdituri fir-rigward tat-taħriġ; 13. Jinnota s-segwitu min-naħa tal-Qorti Ewropea tal-Ġustizzja għall-osservazzjonijiet mill-Parlament u mill-Qorti Ewropea tal-Awdituri fi kwittanzi u rapporti preċedenti, u b’mod partikulari, jilqa’ l-miżuri li ttieħdu biex titwaqqaf proċedura ta’ għażla għar-reklutaġġ ta’ aġenti kuntrattwali awżilarji; madankollu, jiddispjaċih li l-Qorti Ewropea tal-Ġustizzja qed taħsibha biex tippubblika d-dikjarazzjonijiet tal-interessi finanzjarji tal-membri tagħha, u jtenni s-suġġeriment tiegħu biex din il-prattika terġa’ tiġi kkunsidrata; 14. Ifaħħar lill-Qorti Ewropea tal-Ġustizzja għall-prattika stabbilita tagħha li tinkludi kapitolu fir-rapport tal-attivitajiet tagħha li jispjega fil-qosor is-segwitu mogħti matul is-sena għad-deċiżjonijijet ta’ kwittanza preċedenti tal-Parlament u r-rapporti tal-Qorti tal-Awdituri. [1] ĠU L 71, 14.3.2008 [2] ĠU C 273, 13.11.2009, p. 1. [3] ĠU C 269, 10.11.2009, p. 1. [4] ĠU C 273, 13.11.2009, p. 122. [5] ĠU L 248, 16.9.2002, p. 1. [6] Regolament tal-Kummissjoni (KE, Euratom) Nru 2342/2002 tat- 23 ta’ Diċembru 2002 li jippreskrivi regoli dettaljati għall-implimentazzjoni tar-Regolament (KE, Euratom) Nru 1605/2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (ĠU L 357, 31.12.2002, p. 1). --------------------------------------------------